फगवाड़ा, पंजाब/नगर संवाददाताः पंजाब के फगवाड़ा जिले में पंजाब पुलिस के एक हेड कांस्टेबल ने अपने घर में खुदकुशी कर ली. वह लंबे समय से गंभीर बीमारी से जूझ रहे थे. हालांकि मौके से कोई सुसाइड नोट नहीं मिला है. मामला फगवाड़ा जिले के ढाढे गांव का है. एक स्थानीय पुलिस अधिकारी ने बताया कि 40 वर्षीय हेड कांस्टेबल जसबीर सिंह फतेहगढ़ साहिब जिले में पदस्थापित थे और फिलहाल वह छुट्टी पर थे. हेड कांस्टेबल जसबीर सिंह की पत्नी कुलविंदर कौर ने बताया कि उनके पति लीवर और किडनी की बीमारी से परेशान चल रहे थे. इसी वजह से वह अवसाद का शिकार हो गए थे. कुलविंदर ने बताया कि गंभीर बीमारी के कारण उनके पति ने यह कदम उठाया है. कौर ने कहा कि कल शाम बच्चों के साथ वह बाहर गई हुईं थी. उनकी अनुपस्थिति में जसबीर ने पंखे से लटककर जान दे दी. पुलिस को आत्महत्या करने वाले कांस्टेबल के घर से कोई सुसाइड नोट नहीं मिला है. पुलिस मामले की जांच कर रही है.